Leclerc wil in 'verkeerde rigting' jaag | Netwerk24
Sebastian Vettel sukkel om sy Ferrari op die baan te hou tydens verlede jaar se Britse Grand Prix op Silverstone. Foto: Getty Images
Die sport oorweeg tans verskeie opsies om sy seisoen, wat weens die virus-pandemie nog nie kon wegspring nie, te red.
Een van die planne is om op 'n paar Europese renbane te jaag sonder toeskouers, met dié bane wat meer as een Grand Prix kan aanbied.
Die Britse renbaan Silverstone word genoem as een wat agtereenvolgende wedrenne kan aanbied. Die eerste naweek sal die deelnemers soos gebruiklik om die baan jaag en dan die volgende naweek teenkloksgewys.
Leclerc wat in 'n woonstel in Monaco ingeperk is, waar hy sy kitaar tokkel, klavier speel, e-sport-wedrenne wen en ook die basiese vaardighede van kookkuns leer, sê hy hou van die Silverstone-plan.
"Ek het al voorheen wedrenne gesien waar die verkeerde kant om gejaag word. Dit sal baie, baie 'cool' wees," sê hy.
"Ons sal die baan heeltemal van voor af moet leer ken. Ek het so iets al gedoen toe ek nog in knortjorre gejaag het. Ek dink dit sal baie opwindend op 'n baan soos Silverstone wees, waar jy so blitsig by Beckets sal aankom en dan Magotts," het Leclerc met verwysing na twee bekende draaie op dié roemryke renbaan gesê.
Silverstone se uitvoerende hoof, Stuart Pringle, het gesê die idee is nie so vergesog nie, maar glo daar is miskien net te veel haakplekke.
"Bitter min renbane is geskik dat jaers in albei rigtings kan jaag en Silverstone is nie 'n uitsondering nie," sê Pringle.
"Al die belangrike veiligheidsaspekte is opgestel vir die jaers om kloksgewys te jaag. Daar is wel genoeg ruimte om afleigebiede te skep, maar daar is nie die nodige tyd of in die huidige klimaat die kapasiteit om dit te kan doen nie."
Gevra oor sy mening om meer as een wedren by dieselfde baan te hou gegewe dat sekere motors meer geskik is vir sekere renbane, glo Leclerc dat in buitengewone tye buitengewone maatreëls nodig is.
"Ons kan altyd oor regverdigheid stry, maar op die oomblik moet ons probeer om die meeste te maak van 'n moeilike situasie," sê Leclerc. – Reuters